ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3970/98

υποβολή: Juan Colino Salamanca (PSE) προς την Επιτροπή

(4 Ιανουαρίου 1999)

Θέμα: Ηχορρύπανση και οδικό δίκτυο

Το Πράσινο Βιβλίο της Επιτροπής σχετικά με την "μελλοντική πολιτική για τον θόρυβο" (COM(96)540 τελικό) εξέταζε σε κοινοτική κλίμακα, το πρόβλημα του θορύβου της οδικής κυκλοφορίας. Από την ανάγνωση του βιβλίου αυτού μπορεί να συναχθεί ότι η Ευρωπαϊκή Ένωση χρηματοδοτεί, μέσω των διαρθρωτικών ταμείων και ταμείου συνοχής και την θέση του προϋπολογισμού "Διευρωπαϊκά δίκτυα", την κατασκευή οδών που είναι σύμφωνοι με τα υψηλότερα δυνατά περιβαλλοντικά πρότυπα και πρότυπα ασφάλειας.

Θα μπορούσε να με ενημερώσει η Επιτροπή εάν το περιεχόμενο αυτού του Πράσινου βιβλίου έχει υλοποιηθεί σε κάποιο νομικό κείμενο στο οποίο να μπορούν να βασισθούν οι πολίτες που υποφέρουν από την ηχορρύπανση που προκαλείται από την οδική κυκλοφορία;

Εάν όχι, υφίσταται πρότυπο σε ευρωπαϊκό επίπεδο που υποχρεώνει τα κράτη μέλη να χρησιμοποιούν πορώδες ασφαλτόστρωμα και να κατασκευάζουν καλύμματα προστασίας από τον θόρυβο στους αυτοκινητοδρόμους του εθνικού δικτύου;

Απάντηση της κας Bjerregaard εξ ονόματος της Επιτροπής

(17 Μαρτίου 1999)

Αφότου εκδόθηκε η Πράσινη Βίβλος για την μελλοντική πολιτική σχετικά με τον θόρυβο, η Επιτροπή υιοθέτησε πρόταση οδηγίας για τις εκπομπές θορύβου από τεχνικό εξοπλισμό χρησιμοποιούμενο σε εξωτερικούς χώρους(1). Τον Μάιο του 1998, το Ευρωπαϊκό Κοινοβούλιο ενέκρινε την πρόταση χωρίς τροπολογίες, και η γερμανική προεδρία προσδοκά να επιτύχει την υιοθέτηση κοινής θέσεως στο Συμβούλιο του Ιουνίου.

Εξάλλου, στο πλαίσιο της απόκρισής της στην Πράσινη Βίβλο, η Επιτροπή δρομολόγησε την επεξεργασία οδηγίας-πλαισίου για τον θόρυβο στο περιβάλλον, σε στενή συνεργασία με εμπειρογνώμονες από τα κράτη μέλη, την βιομηχανία, μη κυβερνητικούς οργανισμούς και τις τοπικές αρχές.

Δεν υφίστανται κοινοτικά πρότυπα που να επιβάλλουν στα κράτη μέλη την χρήση πορώδους σχιστολίθου, ούτε την έγερση προστατευτικών φραγμάτων κατά του θορύβου στα οικεία οδικά δίκτυα. Ούτε επίσης υπάρχει προοπτική κοινοτικής νομοθεσίας που θα εξασφάλιζε ειδικές λύσεις σε τέτοιου είδους προβλήματα, δεδομένου ότι η Επιτροπή πιστεύει ότι κάτι τέτοιο δεν θα συμφωνούσε με την αρχή της επικουρικότητας.

(1) COM(98)46 τελικό.
ΓΡΑΠΤΗ ΕΡΩΤΗΣΗ E-3965/98

υποβολή: John Iversen (PSE) προς την Επιτροπή

(4 Ιανουαρίου 1999)

Θέμα: Οδηγία για τις ζωονόσους

Στην απάντησή της στην ερώτησή μου Η-0943/98(1) σχετικά με την οδηγία για τις ζωονόσους, η Επιτροπή αναγνωρίζει ότι η εφαρμογή της οδηγίας αυτής στα κράτη μέλη υπήρξε ανεπαρκής και μη ικανοποιητική και ότι το σύστημα ενημέρωσης για τις ζωονόσους μπορεί να βελτιωθεί σημαντικά.

Ως εκ τούτου, δεν είναι κατανοητό για ποιο λόγο η Επιτροπή προτίθεται να υποβάλει πρόταση που να της δίνει περισσότερο χρόνο, ώστε να εξετάσει τι πρέπει να γίνει. Τούτο δεν είναι λογικό. Η Επιτροπή έχει το καθήκον να διασφαλίζει την εφαρμογή των κανόνων της ΕΕ και μία ελλιπής εφαρμογή της οδηγίας για τις ζωονόσους θα έπρεπε να συνεπάγεται την επιβολή από την Επιτροπή κυρώσεων στα κράτη μέλη που δεν εφαρμόζουν την οδηγία.

Δεν πιστεύει η Επιτροπή ότι ο σεβασμός της δημόσιας υγείας επιβάλλει την εφαρμογή της οδηγίας για τις ζωονόσους χωρίς περαιτέρω καθυστέρηση;

Απάντηση του κ. Fischler εξ ονόματος της Επιτροπής

(05 Φεβρουαρίου 1999)

Παραπέμπουμε το Αξιότιμο Μέλος στις απαντήσεις που έδωσε η Επιτροπή στις γραπτές ερωτήσεις E-3175/98(2) και E-3865/98 της κ. Riis Jψrgensen(3).

(1) Πλήρη πρακτικά των συνεδριάσεων (Νοέμβριος 1998).

(2) ΕΕ C 325 της 12.11.1999, σελ. 2.

(3) ΕΕ C 297 της 15.10.1999.
ΓΡΑΠΤΗ ΕΡΩΤΗΣΗ P-2363/98

υποβολή: Lyndon Harrison (PSE) προς την Επιτροπή

(15 Ιουλίου 1998)

Θέμα: Προστασία τουριστών

Λαμβάνοντας υπόψη ένα ατύχημα που συνέβη στις αρχές του χρόνου, όταν ένα νεαρό παιδί της εκλογικής μου περιφέρειας τραυματίσθηκε σοβαρά αφού γλίστρησε βάζοντας το πόδι του μέσα από το τζάμι πόρτας εσωτερικής αυλής σε συγκρότημα τουριστικών κατοικιών με δυνατότητα λήψης γευμάτων στην Ισπανία, έχει η Επιτροπή εξετάσει την περίπτωση εναρμόνισης των σταθεροτύπων ιδιαίτερα όσον αφορά τη χρήση ανθεκτικού γυαλιού σε τέτοιες κατοικίες, που χρησιμοποιούνται από τουρίστες που προέρχονται από όλα τα κράτη της ΕΕ;

Απάντηση του κ. Bangemann εξ ονόματος της Επιτροπής

(10 Σεπτεμβρίου 1998)

Ο οικοδομικός κανονισμός και ειδικότερα οι περί ασφαλείας διατάξεις για τα κτίρια που είναι προσβάσιμα στο κοινό, εξακολουθούν να παραμένουν στην αρμοδιότητα των κρατών μελών.

Η Επιτροπή συνέταξε εντολές προς την Ευρωπαϊκή Επιτροπή Τυποποίησης (CEN) για την εναρμόνιση των προτύπων όσον αφορά τις πόρτες και τα παράθυρα, συμπεριλαμβανομένων και των υάλινων,, όπως επίσης και για την εναρμόνιση των προτύπων όσον αφορά τα δάπεδα, λαμβανομένων υπόψη των χαρακτηριστικών αντιολισθηρότητας, πλην όμως οι σχετικοί με τις δυνατές διαφορετικές χρήσεις των εν λόγω κατασκευαστικών υλικών κανονισμοί θεσπίζονται από κάθε κράτος μέλος.
ΓΡΑΠΤΗ ΕΡΩΤΗΣΗ E-4098/98

υποβολή: John McCartin (PPE) προς την Επιτροπή

(14 Ιανουαρίου 1999)

Θέμα: Εθνικές φορολογικές παραχωρήσεις

Δεδομένου ότι οι περιφερειακές οικονομικές ανισότητες στα περισσότερα κράτη μέλη είναι της τάξεως του 2 προς 1, μπορεί η Επιτροπή να επιβεβαιώσει ότι οι εθνικές φορολογικές παραχωρήσεις, που χρησιμοποιούνται ως κίνητρο περιφερειακής πολιτικής, εξακολουθούν να είναι αποδεκτές εντός της ενιαίας αγοράς;

Απάντηση του κ. Monti εξ ονόματος της Επιτροπής

(10 Μαρτίου 1999)

Τα φορολογικά κίνητρα για την περιφερειακή ανάπτυξη πρέπει να εκτιμηθούν στο πλαίσιο της νομοθεσίας για τις κρατικές ενισχύσεις. σον αφορά τη φορολογία των επιχειρήσεων, τα κριτήρια που πρέπει να ληφθούν υπόψη για την εφαρμογή των κανόνων περί κρατικών ενισχύσεων διευκρινίστηκαν πρόσφατα από την Επιτροπή στο πλαίσιο της ανακοίνωσής της που δημοσιεύτηκε στην Επίσημη Εφημερίδα(1). τσι, για να θεωρήσει η Επιτροπή συμβιβάσιμες με την κοινή αγορά τις κρατικές ενισχύσεις φορολογικού χαρακτήρα που αποσκοπούν στην οικονομική ανάπτυξη συγκεκριμένων περιοχών, πρέπει οι εν λόγω ενισχύσεις να είναι αναλογικές ως προς τον επιδιωκόμενο στόχο και παράλληλα να αφορούν αποκλειστικά τον στόχο αυτό. Τα εν λόγω κριτήρια μπορούν να συμβάλουν σε μια συνεκτική προσέγγιση της κοινοτικής έννομης τάξης και της εσωτερικής αγοράς.

Εξάλλου, τα φορολογικά κίνητρα για την περιφερειακή ανάπτυξη ενδέχεται να εμπίπτουν στο πεδίο εφαρμογής του κώδικα συμπεριφοράς, ο οποίος εκδόθηκε την 1η Δεκεμβρίου 1997, για την καταπολέμηση του επιζήμιου φορολογικού ανταγωνισμού εντός της Κοινότητας. Σε μια τέτοια περίπτωση, η ομάδα "Κώδικας συμπεριφοράς" που λειτουργεί υπό την αιγίδα του Συμβουλίου, κατά την εκτίμηση του επιζήμιου χαρακτήρα των υπό εξέταση μέτρων, πρέπει επίσης να εξετάσει εάν τα μέτρα αυτά είναι αναλογικά και αφορούν αποκλειστικά τον επιδιωκόμενο στόχο, σύμφωνα με τους όρους της παραγράφου Ζ του κώδικα.

(1) ΕΕ C 384 της 10.2.1998.
ΓΡΑΠΤΗ ΕΡΩΤΗΣΗ E-4067/98

υποβολή: Sérgio Ribeiro (GUE/NGL) προς την Επιτροπή

(14 Ιανουαρίου 1999)

Θέμα: Πρόσβαση των μεταναστών, υπηκόων άλλων κρατών μελών της Ευρωπαïκής Ένωσης, στη δημόσια διοίκηση στο Λουξεμβούργο

Η εφαρμογή στην πράξη της ιθαγένειας της Ευρωπαϊκής Ένωσης, όπως την καθιερώνει η ΣΕΕ, προσκρούει, όπως είναι φυσικό, σε δυσχέρειες.

Είναι μεν κατανοητό ότι είναι ιδιαίτερα πολύπλοκο να καθορισθούν τα περιθώρια όσον αφορά την πρόσβαση των υπηκόων του οικείου κράτους μέλους σε ορισμένοες θέσεις, ωστόσο, υπάρχουν περιπτώσεις σαφούς παράβασης των αρχών της ισότητας πρόσβασης ή της μη επιβολής διακρίσεων, οι οποίες πρέπει να εξασφαλίζονται για τους μετανάστες που προέρχονται από άλλα κράτη μέλη. Στις περιπτώσεις αυτές εντάσσονται και εκείνες που πηγάζουν από τη νομοθεσία ή τις θέσεις της κυβέρνησης του Λουξεμβούργου, για όλα τα επίπεδα πρόσβασης στη δημόσια διοίκηση. Πρόκειται για περιπτώσεις που, μεταξύ άλλων, προκάλεσαν αντιδράσεις σε επίπεδο κοινότητας, έως και προσφυγές στη δικαιοσύνη.

Προκειμένου να έχω μιά σαφή ιδέα της κατάστασης, ούτως ώστε να διευκρινισθούν οι αμφιβολίες μου και να δυνηθώ να θεμελιώσω τις απόψεις μου, κατά την άσκηση της εντολής μου ως ευροβουλευτή, ερωτώ την Επιτροπή εάν ήδη έχει λάβει μέτρα - και ποία - για την πρόσβαση των ευρωπαίων πολιτών, υπηκόων άλλων κρατών μελών της Ευρωπαίκής Ένωσης, σε θέσεις και διαγωνισμούς για τη δημόσια διοίκηση στο Μεγάλο Δουκάτο του Λουξεμβούργου.

Απάντηση του κ. Flynn εξ ονόματος της Επιτροπής

(19 Μαρτίου 1999)

Η νομοθεσία του Λουξεμβούργου εξακολουθεί να μην επιτρέπει τη γενική πρόσβαση των υπηκόων άλλων κρατών μελών της Ευρωπαϊκής Ένωσης στην εθνική δημόσια διοίκηση. Η Επιτροπή είχε ξεκινήσει διαδικασία παράβασης για το θέμα αυτό, η οποία κατέληξε στην απόφαση του Ευρωπαϊκού Δικαστηρίου της 2 Δεκεμβρίου 1996 (Επιτροπή κατά Λουξεμβούργου). Με την απόφαση αυτή, το Δικαστήριο καταδίκασε το Λουξεμβούργο επειδή απαιτεί ως γενική προϋπόθεση τη λουξεμβουργιανή υπηκοότητα προκειμένου να παρέχει πρόσβαση στη δημόσια διοίκηση σε μια σειρά κλάδων δραστηριότητας του δημοσίου.

Μετά την έκδοση της απόφασης αυτής, η Επιτροπή ξεκίνησε νέα διαδικασία παράβασης επειδή το Λουξεμβούργο δεν έχει εφαρμόσει την απόφαση του Δικαστηρίου μέχρι σήμερα. Σύμφωνα με τις πληροφορίες της Επιτροπής, οι λουξεμβουργιανές αρχές έχουν ξεκινήσει την εσωτερική διαδικασία προσαρμογής του εθνικού δικαίου αλλά η διαδικασία καθυστερεί λόγω της επικείμενης αναθεώρησης του Συντάγματος του Λουξεμβούργου.

Με βάση τα παραπάνω, η διαδικασία παράβασης κατά του Λουξεμβούργου θα συνεχισθεί με βάση το άρθρο 171 της Συνθήκης ΕΚ έως ότου οι λουξεμβουργιανές αρχές λάβουν όλα τα αναγκαία μέτρα για την προσαρμογή της νομοθεσίας στο κοινοτικό δίκαιο.
ΓΡΑΠΤΗ ΕΡΩΤΗΣΗ P-3175/98

υποβολή: John Iversen (PSE) προς την Επιτροπή

(12 Οκτωβρίου 1998)

Θέμα: Οδηγία για τις νόσους των ζώων

Έως την 1.9.97 τα κράτη μέλη έπρεπε να είχαν θεσπίσει τις απαραίτητες νομοθετικές και διοικητικές διατάξεις για να συμμορφωθούν προς την οδηγία για τις νόσους των ζώων. Ποιά κράτη μέλη ανταποκρίνονταν τότε στην απαίτηση αυτή και ποιά σήμερα;

Ποιά μέτρα αποφάσισε η Επιτροπή να λάβει για να διασφαλίσει την τήρηση των κοινοτικών κανόνων στα κράτη μέλη, τα οποία δεν έχουν συμμορφωθεί προς την προαναφερθείσα απαίτηση;

Έως την 1.11.97 η Επιτροπή έπρεπε να είχε υποβάλει στο Συμβούλιο έκθεση συνοδευόμενη από τις κατάλληλες προτάσεις για την καταπολέμηση των νόσων των ζώων. Για ποιό λόγο η Επιτροπή δεν το έχει πράξει ακόμα;

Πότε προτίθεται η Επιτροπή να υποβάλει την έκθεση και τις προτάσεις;

Έως την 1.1.98 τα κράτη μέλη έπρεπε να είχαν λάβει τα ελάχιστα μέτρα που καθορίζονται στην οδηγία για τις νόσους των ζώων. Ποιά κράτη μέλη ανταποκρίνονταν τότε στην απαίτηση αυτή και ποιά σήμερα; Ποιά μέτρα αποφάσισε η Επιτροπή να λάβει για να τηρήσει την υποχρέωσή της να διασφαλίσει την εφαρμογή των κοινοτικών κανόνων στα κράτη μέλη που δεν ανταποκρίνονται ακόμη στην εν λόγω απαίτηση;

Έως την 1.3.98 τα κράτη μέλη έπρεπε να είχαν υποβάλει στην Επιτροπή σχέδιο για τα εθνικά μέτρα τα οποία προτίθενται να λάβουν εν όψει της επίτευξης των στόχων της οδηγίας για τις νόσους των ζώων. Ποιά κράτη μέλη ανταποκρίνονταν τότε στην απαίτηση αυτή και ποιά σήμερα; Ποια μέτρα αποφάσισε η Επιτροπή να λάβει για να τηρήσει την υποχρέωσή της να διασφαλίσει την εφαρμογή των κοινοτικών κανόνων στα κράτη μέλη τα οποία δεν ανταποκρίνονται ακόμη στην εν λόγω απαίτηση;

Έως τις 31.12.98 η Επιτροπή πρέπει να λάβει απόφαση όσον αφορά τα σχέδια τρίτων χωρών για τις εγγυήσεις που παρέχουν οι χώρες αυτές όσον αφορά τον έλεγχο για τις νόσους των ζώων. Εάν δεν έχει ληφθεί σχετική απόφαση όσον αφορά μια τρίτη χώρα, τότε η χώρα αυτή διαγράφεται από τον κοινοτικό κατάλογο των χωρών που μπορούν να εξάγουν προς την ΕΕ. Όσον αφορά ποιές τρίτες χώρες έχει ληφθεί απόφαση; Προτίθεται η Επιτροπή να τηρήσει την προθεσμία όσον αφορά όλες τις τρίτες χώρες;

Οι νόσοι των ζώων αποτελούν μια από τις σοβαρότερες απειλές για τη δημόσια υγεία στην ΕΕ: Πόσα άτομα, στα μεμονωμένα κράτη μέλη, έχουν προσβληθεί από νόσους των ζώων και από ποιές; Πόσα άτομα έχουν χάσει τη ζωή τους εξ αιτίας νοσημάτων των ζώων; και ποιών;

Απάντηση του κ. Fischler εξ ονόματος της Επιτροπής

(23 Οκτωβρίου 1998)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
ΓΡΑΠΤΗ ΕΡΩΤΗΣΗ E-3258/98

υποβολή: Francisco Sanz Fernández (PSE) προς την Επιτροπή

(28 Οκτωβρίου 1998)

Θέμα: Πολιτική συνοχής και πολιτισμός

Μετά την έκδοση της ανακοίνωσής της με τίτλο "Πολιτική συνοχής και πολιτισμός: συμβολή στην απασχόληση", θα μπορούσε η Επιτροπή να διευκρινίσει με ποιο τρόπο προτίθεται να συμπεριλάβει τον πολιτισμό στο νέο πρόγραμμά της (προσανατολισμούς κ.λπ.);

Απάντηση της κας Wulf-Mathies εξ ονόματος της Επιτροπής

(23 Νοεμβρίου 1998)

Η Επιτροπή, στην ανακοίνωσή της "Πολιτική συνοχής και πολιτισμός - συμβολή στην απασχόληση"(1), τόνισε τις επιλογές για τη μελλοντική συνδρομή των διαρθρωτικών ταμείων στον πολιτισμό. Επιπλέον, οι προτεινόμενες κατευθυντήριες γραμμές της Επιτροπής για τη νέα προγραμματική περίοδο (2000-2006) θα αναφέρονται στον πολιτισμό ως συστατικό μέρος της τοπικής και της περιφερειακής ανάπτυξης.

(1) COM(96)512 τελικό.
ΓΡΑΠΤΗ ΕΡΩΤΗΣΗ E-3471/98

υποβολή: Daniel Varela Suanzes-Carpegna (PPE) προς την Επιτροπή

(25 Νοεμβρίου 1998)

Θέμα: Ρύθμιση των αλιευτικών δραστηριοτήτων στο Νοτιοδυτικό Ατλαντικό

Η Ευρωπαϊκή Επιτροπή ανακοίνωνε στην απάντηση που έδωσε στις 26 Ιανουαρίου 1998 στη γραπτή μου ερώτηση αριθ. Ε-3951/97(1) σχετικά με τη σύλληψη του κοινοτικού σκάφους Arpón και στην ανάγκη διασαφήνισης της αποκλειστικής οικονομικής ζώνης της Αργεντινής ότι "η ΕΕ και η Αργεντινή στοχεύουν στην από κοινού δημιουργία ενός πολυμερούς καθεστώτος συνεργασίας, για τη διαχείριση και την προστασία των πόρων των ανοικτών θαλασσών του νοτιοανατολικού Ατλαντικού. Βάσει των ανωτέρω, η Επιτροπή πρόκειται να εξετάσει το εν λόγω θέμα δοθείσης ευκαιρίας".

Δεδομένου ότι έχει περάσει αρκετός χρόνος χωρίς να έχουν σημειωθεί σημαντικές πρόοδοι στο θέμα αυτό και λαμβάνοντας υπόψη επίσης ότι εξακολουθεί να υπάρχει νομική ασάφεια στη ζώνη όσον αφορά την ελλιπή οριοθέτηση της ΑΟΖ της Αργεντινής και ότι η δημιουργία διεθνούς πολυμερούς οργάνωσης στην ζώνη (SAFO) θα αποτελούσε εγγύηση για την ασφάλεια της κοινοτικής αλιευτικής δραστηριότητας σε διεθνή ύδατα,

1. Μπορεί να αναφέρει η Επιτροπή σε ποιο σημείο βρίσκονται τώρα οι διαπραγματεύσεις;

2. Ποιοι λόγοι παρεμπόδισαν να σημειωθούν σημαντικές πρόοδοι στις εν λόγω διαπραγματεύσεις;

3. Πότε προβλέπει η Επιτροπή να κλείσει η περιόδος διαπραγματεύσεων και να περάσει στην δημιουργία της ζώνης SAFO;

Aπάντηση της κας Bonino εξ ονόματος της Επιτροπής

(15 Ιανουαρίου 1999)

Στις 19 Ιανουαρίου 1998, το Συμβούλιο ενέκρινε εντολή διαπραγματεύσεων για να θεσπισθεί το πλαίσιο διαχείρισης των αλιευτικών πόρων που αναπτύσσονται σε ορισμένα ύδατα της ανοικτής θάλασσας που βρίσκεται στο νοτιο-δυτικό Ατλαντικό.

Έκτοτε, η Επιτροπή διατηρεί τις επαφές με την Αργεντινή ως προς αυτό το θέμα ώστε να καθοριστεί η φύση και το περιεχόμενο που προσαρμόζεται περισσότερο στα χαρακτηριστικά της σχετικής περιοχής. Οι εν λόγω συζητήσεις συνεχίζουν κανονικά.

Λαμβανομένου υπόψη του γεγονότος ότι ο στόχος είναι η επίτευξη ενός πολυμερούς συστήματος, προβλέπεται τη δεδομένη στιγμή να πραγματοποιηθεί πολυμερής σύνοδος που θα συγκεντρώσει όλα τα ενδιαφερόμενα μέρη.

(1) ΕΕ C 310 της 9.10.1998, σελ. 5.
ΓΡΑΠΤΗ ΕΡΩΤΗΣΗ E-3948/98

υποβολή: Johanna Maij-Weggen (PPE) προς την Επιτροπή

(4 Ιανουαρίου 1999)

Θέμα: Ανάθεση συμβάσεων εκ μέρους της ΓΔ VIII

Στο πλαίσιο της αναπτυξιακής βοήθειας, η Επιτροπή συνάπτει με τρίτους συμβάσεις ανάθεσης έργου. Μπορεί να ανακοινώσει η Επιτροπή ποιες προϋποθέσεις, λ. χ. απαιτήσεις προέλευσης, ισχύουν για την παράδοση αγαθών, όπως γεωργικά εργαλεία, σε αναπτυσσόμενες χώρες; Ισχύουν οι προϋποθέσεις αυτές και για τα επιμέρους εξαρτήματα; Είναι δυνατόν να προέρχονται από επιχειρήσεις εγκατεστημένες σε αναπτυσσόμενες χώρες, συμπεριλαμβανόμενης της δικαιούχου χώρας;

Μπορεί να διευκρινίσει η Επιτροπή για ποιο λόγο έχει τεθεί ως όρος ότι τα ενεχόμενα αγαθά πρέπει να είναι αποκλειστικά και μόνο κοινοτικής προέλευσης; Δεν κρίνει η Επιτροπή ότι οι αναπτυσσόμενες χώρες θα μπορούσαν να ωφεληθούν εάν προβλεπόταν η δυνατότητα να προέρχονται τα εν λόγω αγαθά και/ή επιμέρους τμήματά τους από αναπτυσσόμενες χώρες;

Ισχύουν παρόμοιες προϋποθέσεις και στο πλαίσιο άλλων προγραμμάτων όπως είναι το PHARE ή το TACIS;

Απάντηση του κυρίουPinheiro εξ ονόματος της Επιτροπής

(11 Φεβρουαρίου 1999)

Όσον αφορά την εξωτερική βοήθεια που χορηγείται με βάση το Ευρωπαϊκό Ταμείο Ανάπτυξης (ΕΤΑ), το άρθρο 294 § 1-β της Συνθήκης Λομέ αναφέρει ότι "οι προμήθειες πρέπει να είναι καταγωγής Κοινότητας και/ή κρατών ΑΚΕ, σύμφωνα με τις διατάξεις του παραρτήματος ΧLIV", όρος που επαναλαμβάνεται στο άρθρο 4-1-β του γενικού κανονισμού σχετικά με τις συμβάσεις έργων, προμηθειών και υπηρεσιών που χρηματοδοτούνται από το ΕΤΑ. Όσον αφορά τις συμβάσεις που χρηματοδοτούνται από το Phare και το Tacis, έχει εισχωρήσει ένας ανάλογος όρος στο πρότυπο κείμενο των οδηγιών προς τους υποβάλλοντες προσφορά. Και στις δυο περιπτώσεις, τα προϊόντα καταγωγωγής των δικαιούχων κρατών είναι επιλέξιμα χωρίς διάκριση επί ίσης βάσης με τα κοινοτικά προϊόντα.

Εξάλλου, σε περιπτώσεις δεόντως αιτιολογημένες, η συμμετοχή εταιρειών από άλλες υπό ανάπτυξη χώρες εκτός Αφρικής, Καραϊβικής, Ειρηνικού (ΑΚΕ) ή άλλες συνδεδεμένες χώρες που έχουν ενδεχομένως την άδεια (άρθρο 296 της Συνθήκης Λομέ; άρθρα 4 και 6 του γενικού κανονισμούτου ΕΤΑ). Παρόμοιες εξαιρέσεις μπορούν να χορηγηθούν και για τα προγράμματα Phare και Tacis σύμφωνα με το άρθρο 114 § 2 του γενικού δημοσιονομικού κανονισμού που ισχύει για τον προϋπολογισμό των Κοινοτήτων(1).

(1) ΕΕ L 356 της 31.12.1977.
ΓΡΑΠΤΗ ΕΡΩΤΗΣΗ E-4068/98

υποβολή: Jaime Valdivielso de Cué (PPE) προς την Επιτροπή

(14 Ιανουαρίου 1999)

Θέμα: Εμπορικές συναλλαγές

Τον περασμένο Οκτώβριο, η Τσεχική Δημοκρατία εξήγγειλε τη θέση σε ισχύ μονομερών μέτρων κατά των εξαγωγών χοιρείου κρέατος της ΕΕ, αυξάνοντας τους δασμούς από το ισχύον σήμερα ποσοστό του 12 % σε 40,9 %. Κατά τα φαινόμενα, τις ίδιες προθέσεις έχουν και η Ουγγαρία και η Πολωνία.

Θα μπορούσε η Επιτροπή να αναφέρει ποια μέτρα πρόκειται να ληφθούν έναντι των χωρών αυτών που παραβίασαν ή πρόκειται να παραβιάσουν μονομερώς την ευρωπαϊκή συμφωνία, πράγμα το οποίο μπορεί να πλήξει έναν τομέα τεράστιας κοινωνικο-οικονομικής σημασίας για την ΕΕ εν γένει και, ειδικότερα, για την Ισπανία;

Απάντηση του κ. van den Broek εξ ονόματος της Επιτροπής

(16 Φεβρουαρίου 1999)

Η Επιτροπή γνωρίζει ότι η Τσεχική Δημοκρατία είχε, πράγματι, την πρόθεση να αυξήσει τους δασμούς κατά την εισαγωγή κοινοτικού χοιρείου κρέατος για να αναχαιτίσει τα αρνητικά αποτελέσματα που παρουσιάστηκαν στην τσεχική αγορά από τις εισαγωγές, ιδίως τις προερχόμενες από την Κοινότητα. Η Επιτροπή, για να διορθώσει την κακή κατάσταση της κοινοτικής αγοράς χοιρείου κρέατος, είχε πράγματι ορίσει επιστροφές κατάλληλες να προωθήσουν τις εξαγωγές χοιρείου κρέατος, ιδίως στη Ρωσία. Αυτό είχε επίσης ως αποτέλεσμα την αύξηση των εξαγωγών προς την Τσεχική Δημοκρατία καθώς και σε άλλες συνδεδεμένες χώρες, αποσταθεροποιώντας την αγορά αυτού του προϊόντος σε αυτές τις χώρες.

´Aλλες συνδεδεμένες χώρες προέβλεψαν παρόμοια μέτρα. Η Επιτροπή είχε διαβουλεύσεις γι' αυτό το θέμα με τις αρχές των ενδιαφερόμενων χωρών; στόχος της ήταν να φροντίσει ώστε οι εν λόγω χώρες να εξακολουθήσουν να τηρούν τις διατάξεις των ευρωπαϊκών συνθηκών. Ύστερα από τις διαβουλεύσεις, η Επιτροπή ενημερώνει το Αξιότιμο Μέλος του Κοινοβουλίου ότι καμία από τις ενδιαφερόμενες χώρες δεν εφήρμοσε αυτά τα μέτρα.
ΓΡΑΠΤΗ ΕΡΩΤΗΣΗ E-3667/98

υποβολή: Philippe Monfils (ELDR) προς την Επιτροπή

(7 Δεκεμβρίου 1998)

Θέμα: ΦΠΑ επί των έργων τέχνης

Από την 1η Ιανουαρίου 1995, ορισμένες χώρες, μεταξύ των οποίων το Βέλγιο, εφαρμόζουν την 7η οδηγία για το ΦΠΑ. Η Γερμανία, αντίθετα, επέτυχε όσον αφορά την αύξηση του συντελεστή ΦΠΑ, παράταση έως το 1999. Το αποτέλεσμα είνα στρέβλωση του ανταγωνισμού μεταξύ των εμπόρων έργων τέχνης στα διάφορα κράτη μέλη, δεδομένου ότι ο ΦΠΑ είναι π.χ. στο Βέλγιο 21 % ενώ στη Γερμανία δεν είναι παρά 7 %. Η διαφορά αυτή συνιστά τεράστιο ανταγωνιστικό πλεονέκτημα σε μία αγορά τόσο εξειδικευμένη και διεθνή όπως είναι η αγορά τέχνης.

Πέραν όμως από την πτυχή του ανταγωνισμού, φαίνεται ότι υπάρχουν επίσης διακρίσεις σε ό,τι αφορά τον συντελεστή ΦΠΑ μεταξύ των διαφόρων στοιχείων της αγοράς πολιτιστικών αγαθών και υπηρεσιών. Τα βιβλιοπωλεία και, πλέον πρόσφατα, οι καλλιτέχνες του θεάματος επωφελούνται μειωμένου συντελεστή, 6 %. Η μείωση αυτή εγκρίθηκε με σκοπό να τονωθεί η πολιτιστική ζωή και να της δοθούν δυνατότητες επιβίωσης.

Η Επιτροπή είναι ενήμερη των προβλημάτων αυτών που αντιμετωπίζουν οι έμποροι τέχνης και εξετάζει το ενδεχόμενο να υποβάλει πρόταση τροποποίησης της οδηγίας 92/77 που θα συμπληρώνει το κοινό σύστημα φόρου προστιθεμένης αξίας και θα τροποποιεί την οδηγία 77/388, ώστε να εντάξει τα έργα τέχνης στο παράρτημα Η της οδηγίας αυτής (κατάλογος των αγαθών και υπηρεσιών που δύναται να υπαχθούν σε μειωμένο συντελεστή), προκειμένου να εξασφαλίσει θεμιτό ανταγωνισμό μεταξύ των εμπόρων τέχνης της Ευρωπαϊκής Ένωσης, ενεργώντας ταυτόχρονα στο πλαίσιο της κοινοτικής πολιτικής υποστήριξης στον πολιτιστικό τομέα;

Απάντηση του κ. Monti εξ ονόματος της Επιτροπής

(2 Φεβρουαρίου 1999)

Η 7η οδηγία ΦΠΑ της 14ης Φεβρουαρίου 1994 (94/5/ΕΚ)(1) προβλέπει την εφαρμογή ειδικού καθεστώτος στον τομέα των μεταχειρισμένων ειδών, των έργων τέχνης, των συλλεκτικών ειδών και αντικών. Το καθεστώς αυτό επιτρέπει στους υποκείμενους στο φόρο να υπολογίζουν τον ΦΠΑ επί του περιθωρίου κέρδους που πραγματοποιείται στις πωλήσεις ειδών τέχνης, όπως συμβαίνει στο Βέλγιο, και όχι επί της συνολικής τιμής πώλησης, όπως στη Γερμανία. Επιπλέον, τα κράτη μέλη έχουν το δικαίωμα να επιλέξουν την εφαρμογή του μειωμένου συντελεστή στις εισαγωγές έργων τέχνης και, στην περίπτωση αυτή, μπορούν να εφαρμόσουν τον συντελεστή αυτό στις πρώτες παραδόσεις έργων τέχνης που πραγματοποιούνται από τον δημιουργό ή από τους δικαιοδόχους του, και συνεπώς αντιμετωπίζουν τους καλλιτέχνες εικαστικών τεχνών με τον ίδιο τρόπο που αντιμετωπίζουν τους καλλιτέχνες ερμηνευτές ή εκτελεστές. Ωστόσο, η απόφαση για την εφαρμογή του μειωμένου συντελεστή στις πρώτες παραδόσεις των καλλιτεχνών εικαστικών τεχνών ή στις υπηρεσίες που παρέχουν καλλιτέχνες ερμηνευτές ή εκτελεστές πρέπει να λαμβάνεται από κάθε κράτος μέλος.

Η Επιτροπή έχει επίγνωση των στρεβλώσεων λόγω των παρεκκλίσεων που χορηγήθηκαν σε δύο κράτη μέλη κατά την εφαρμογή της 7ης οδηγίας ΦΠΑ, αλλά πιστεύει ότι οι στρεβλώσεις αυτές θα εκλείψουν με τη λήξη των εν λόγω παρεκκλίσεων στις 30 Ιουνίου 1999.

(1) ΕΕ L 60 της 3.3.1994.
ΓΡΑΠΤΗ ΕΡΩΤΗΣΗ E-3294/98

υποβολή: Bartho Pronk (PPE) προς την Επιτροπή

(9 Νοεμβρίου 1998)

Θέμα: Ασφάλιση ασθενείας στην Ευρωπαïκή Ένωση

1. Όπως αναφέρει ο κ. Flynn στο σημείο 4 της απαντήσεώς του στην ερώτηση 2898/97(1), η Επιτροπή εξετάζει σήμερα εάν τα ιδιωτικά συστήματα ασφάλισης στις Κάτω Χώρες είναι δυνατόν να θεωρηθούν ως προβλεπόμενα από το νόμο, λαμβάνοντας υπόψη τις πρόσφατες τροποποιήσεις της νομοθεσίας αυτού του κράτους μέλους. Έχει εν τω μεταξύ λάβει η Επιτροπή απάντηση εκ μέρους της ολλανδικής κυβέρνησης;

2. Εάν όχι, για ποιό λόγο;

3. Εάν ναι, σε ποιά συμπεράσματα κατέληξε η Επιτροπή βάσει της ως άνω απάντησης;

4. Εάν δεν έχει ακόμα καταλήξει σε συμπεράσματα η Επιτροπή, πότε πιστεύει ότι θα είναι σε θέση να παρουσιάσει οριστικά συμπεράσματα σχετικά με το θέμα αυτό;

Η απάντηση του κ. Flynn εξ ονόματος της Επιτροπής

(22 Ιανουαρίου 1999)

Η Ευρωπαϊκή Επιτροπή έλαβε την απάντηση της ολλανδικής κυβέρνησης στο αίτημα της για περαιτέρω πληροφορίες σχετικά με την ιδιωτική υγειονομική ασφάλιση στις Κάτω Χώρες.

Από τις απαντήσεις που έδωσε η ολλανδική κυβέρνηση προέκυψαν συμπληρωματικά ερωτήματα που αφορούν την ακριβή σχέση ανάμεσα στον WTZ (Wet op de toegang ziektekostenverzekering - το νόμο περί προσβάσεως στην υγειονομική ασφάλιση) και τη νομοθεσία συνχρηματοδότησης για άρρωστους ηλικιωμένους, καθώς και ερωτήσεις που αφορούν την έννοια και την πρακτική εφαρμογή των χρηματικών μεταβιβάσεων ανάμεσα στο εκτελεστικό όργανο στο οποίο αναφέρεται το άρθρο 6 του νόμου WTZ και τις ασφαλιστικές εταιρείες υγειονομικής περίθαλψης.

Η Ευρωπαϊκή Επιτροπή αναμένεται να γνωστοποιήσει τα συμπεράσματά της για αυτό το θέμα όταν η ολλανδική κυβέρνηση απαντήσει στα συμπληρωματικά ερωτήματα.

(1) ΕΕ C 117 της 16.4.1998, σελ. 95.